**Приложение № 3**

**към заповед № МДР-ПП-09-21/11.03.2025**

**МИНИСТЕРСТВО НА ЗЕМЕДЕЛИЕТО И ХРАНИТЕ**

**О Б Я В А**

**за открита процедура чрез подбор на проекти**

Дирекция „Морско дело и рибарство“ – Управляващ орган на Програмата за морско дело, рибарство и аквакултури 2021-2027 (ПМДРА) кани желаещите да представят проектни предложения по Приоритет 3 „Осигуряване на условия за устойчива синя икономика в крайбрежните и вътрешните райони и насърчаване на развитието на общностите, занимаващи се с рибарство и аквакултури”, като

**ОБЯВЯВА**

**процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“**

**Основната цел на процедурата**

Прилагането на вид дейност 3.2. „Изпълнение на стратегии за ВОМР” ще допринесе за постигане на специфичната цел Специфичната цел: 3.1 „Създаване на условия за устойчива синя икономика в крайбрежните и вътрешните райони и насърчаване на устойчивото развитие на общностите, занимаващи се с риболов и аквакултури“.

По процедурата ще се подкрепя изпълнението на стратегии от одобрените за периода 2021-2027 Местни инициативни рибарски групи по ПМДРА. Изпълнението на стратегиите ще гарантира, че местните общности, занимаващи се с риболов или аквакултури, използват по-пълноценно своите възможности, предлагани от устойчивата синя икономика (СИ), превръщайки ги в основа за развитието на екологичните, културните, социалните и човешките ресурси. Стратегиите могат да са съсредоточени върху рибарството, както и по-широки стратегии, насочени към диверсификация на районите за рибарство/местните общности.

Очакваните резултати от изпълнение на стратегиите за ВОМР са свързани с увеличаване на екологичната, социалната и икономическата устойчивост на териториите, зависими от риболова и аквакултурите, в синхрон с политиките на Европейския съюз за устойчивост, зелен и цифров преход, гарантиране на оптимална добавена стойност и осигуряване на подкрепа на местните икономики.

**Приложими режими на държавни/минимални помощи**

Дейностите по настоящата процедура не представляват държавна помощ и са в режим на „непомощ“.

Определението на понятието „държавна помощ” се съдържа в член 107, параграф 1 от Договора за функционирането на Европейския съюз (ДФЕС). Държавна помощ е всяка помощ, предоставена от държава-членка на Европейския съюз, под каквато и да било форма, която нарушава или предизвиква опасност от нарушаване на конкуренцията, поради поставяне в по-благоприятно положение на определени предприятия или производството на определени стоки, доколкото се засяга търговията между държавите-членки на ЕС.

По настоящата процедура се обследва единствено предоставянето на БФП за текущи разходи и полуляризиране на стратегията за ВОМР. Предоставянето на БФП по процедури по стратегията се обследва и съгласува отделно според спецификата на всеки вид дейност по стратегията.

Съгласно чл. 20 от Закона за държавните помощи получател на помощ е всяко предприятие, което получава под каквато и да е форма икономическа изгода и по отношение на която са изпълнени всички елементи за наличие на помощ по смисъла на чл. 107, параграф 1 от Договора за функционирането на Европейския съюз. Предприятията по смисъла на ДФЕС представляват субекти, които се занимават с икономическа дейност, независимо от правната им форма и начина, по който се финансират. Икономическата дейност е всяка дейност, която се състои в предлагане на стоки и услуги на пазара.

Вземайки предвид посочените дефиниции, МИРГ не могат да се считат за предприятия, защото не извършват икономическа дейност в обхвата на изпълнението на стратегии за ВОМР по ПМДРА за развитие на рибарските територии.

На основание на гореизложеното, бенефициентите, които не попадат в определението за предприятие и икономическа дейност (т.е. съответният субект не извършва икономическа дейност), при изпълнението на функции от общ интерес, но допустими съгласно Регламент (ЕС) 2021/1139, то тези дейности не представляват държавна помощ.

В тази връзка предоставянето на безвъзмездна финансова помощ за текущи разходи и популяризация на стратегията за ВОМР по реда на настоящата процедура не представлява държавна помощ.

При изпълнение на дейностите по СВОМР, МИРГ e задължена да прилага националното законодателство в областта на обществените поръчки при възлагането на доставки на стоки и услуги.

Във връзка с определянето на функционирането на МИРГ като „непомощ“, с оглед ограничаване на риска от кръстосано финансиране, е необходимо разделяне на икономическите, ако има такива, от неикономическите дейности, в т.ч. разделяне на счетоводното отчитане на разходите и приходите от тях.

Процедурата за безвъзмездна финансова помощ **се реализира с финансовата подкрепа на Европейския съюз (ЕС) чрез Европейския фонд за морско дело, рибарство и аквакултури**.

Проектите по процедурата следва да бъдат изпълнени на територията на Република България.

**Общият размер на безвъзмездната финансова помощ по процедурата е 46 772 789,36 лв.**

Финансовата помощ по реда на настоящата процедура е безвъзмездна и се предоставя в рамките на определения бюджет по вид дейност 3.2. „Изпълнение на стратегии за ВОМР” в ПМДРА, от които:

- процент на съфинансиране от ЕФМДРА – 70%

- процент на съфинансиране от националния бюджет – 30%.

**Максималният размер на допустимата безвъзмездна финансова помощ за една стратегия по ЕФМДРА е в размер до левовата равностойност на:**

**- 1 500 000 евро, от които до 25 % за текущи разходи и популяризиране, когато МИРГ включва в състава си само две общини;**

**-2 000 000 евро, от които до 25 % за текущи разходи и популяризиране, когато МИРГ включва в състава си три или повече общини.**

**Максималният размер на допустимата безвъзмездна финансова помощ за един проект по стратегия за ВОМР е в размер до левовата равностойност на 200 000 евро.**

**Съответствие с принципите на хоризонталните политики на ЕС**

Процедурата се провежда при спазване на принципите за свободна и лоялна конкуренция, равнопоставеност и недопускане на дискриминация, публичност и прозрачност, спазване на основните права, устойчиво развитие, опазване на околната среда съгласно чл. 2, ал. 1 и чл. 29, ал. 1 от ЗУСЕФСУ.

Изпълнението на дейностите по настоящата процедура следва да бъде съобразено със следните хоризонтални принципи съгласно и чл. 9 от Регламент (ЕС) 2021/1060:

- Равенство на половете;

- Активно включване и приобщаване;

- Насърчаване на равните възможности и недопускането на дискриминация.

По настоящата процедура следва да е налице съответствие на проектните предложения с принципите на хоризонталните политики на ЕС. Проектът трябва да се изпълнява в съответствие с политиката на ЕС за равенството между мъжете и жените, интегрирането на принципа на равенство между половете и отчитането на социалните аспекти на пола.

Проектните предложения следва да съблюдават и принципите, заложени в „Хартата на основните права на ЕС и „Конвенцията на ООН за правата на хората с увреждания (КПХУ) в съответствие с Решение 2010/48/ЕО на Съвета в съответствие с член 15 на Регламент (ЕС) 2021/1060.

**Допустими дейности:**

В изпълнение на целта на процедурата, кандидатите следва да представят Стратегията за ВОМР, изготвена в съответствие с Приложение № 2 – Образец за изготвяне на стратегия за ВОМР по ПМДРА за периода 2021-2027 и са отговорни за нейното изпълнение.

Тематичният фокус на стратегията за ВОМР и допустими дейности включват:

- научни познания за морските екосистеми и биоразнообразието за ефективни управленски решения на местно ниво;

- екологични иновации и инвестиции в риболова и производството на аквакултури с ниско въздействие върху околната среда;

- намаляване на въглеродния отпечатък на рибарството и производството на аквакултури и адаптиране към последиците от изменението на климата чрез капитализиране на екологичните активи;

- съвместно управление на морски защитени зони и други мерки за опазване на биоразнообразието и екосистемите, както и прилагане на решения за екологично управление;

- възстановяване и мониторинг на обекти от НАТУРА 2000 и други защитени морски зони (вкл. събиране на отпадъци, изгубени риболовни уреди, морски отпадъци, услуги за биологично разнообразие, вкл. с участието на рибари);

- проекти за структурни инвестиции (вкл. за енергийна ефективност и декарбонизация);

- изграждане на капацитет, работа в мрежа, разпространение и въвеждане на иновации;

- насърчаване развитието на човешкия капитал (обучения, придобиване на нови умения, социален диалог и др.);

- диверсификация на дейностите и доходите в или извън рибарството, подпомагащи създаването на работни места в рибарството и производството на аквакултури (напр. туристически дейности, вкл. pesca туризъм, търговия, развитие на нови бизнеси извън сектора на рибарството, рециклиране, продукти или услуги, разработени извън рибарството, възобновяема енергия и декарбонизация);

- укрепване на ролята на общностите, свързани с рибарството и аквакултурите в местното развитие и управлението на местните ресурси;

- насърчаване на социалното благополучие и запазване на културното наследство;

- развитие и въвеждане на иновации и изпълнение на пилотни проекти;

- улесняване на трансфера на иновации и прилагането им в бизнеса, вкл. иновации по веригата на доставки;

 - развитие и прилагане на дигитални умения;

- използване на технология за подобряване на веригата за доставки на продукти от рибарство и аквакултури (напр. директни продажби, къси вериги);

- подобряване на проследимостта на продуктите от риболов и аквакултури и на информацията за потребителите;

- осигуряване на здравословна и безопасна среда на операторите в сектора, вкл. на борда на риболовните кораби;

- дейности по сътрудничество;

- формиране и/или функциониране на кооператив, вкл. рибарски или друга форма на сдружаване/обединение за постигане на социалните цели ( например женски клуб, рибарско сдружение и пр.);

- други дейности, които са специфични за териториите и чието включване е необходимо за задоволяване на идентифицираните потребности на местната рибарска общност и за постигане на целите на Стратегията.

- дейности за управлението, мониторинга и оценката на стратегията и нейното популяризиране, включително улесняването на обмена между заинтересованите страни по смисъла на чл. 34, § 1, буква "в" от Регламент (ЕС) 2021/1060.

Пълният пакет документи и условията за кандидатстване и условията за изпълнение по процедурата са публикувани в Информационната система за управление и наблюдение на средствата от Европейските фондове при споделено управление (ИСУН) и на следния интернет адрес на Единния информационен портал на Европейските структурни и инвестиционни фондове: www.eufunds.bg.

Подаването на проектното предложение по настоящата процедура се извършва единствено по електронен път чрез ИСУН с използването на квалифициран електронен подпис (КЕП), чрез модула „Е-кандидатстване“ на следния интернет адрес: https://eumis2020.government.bg.

**Крайният срок за подаване на проектни предложения е 17:00 часа на 10.06.2025 г. (90 дни от датата на обявяване на процедурата).**